আন্তর্জাতিক নারী দিবসে সংসদে শুধু মহিলা সাংসদেরাই আলোচনায় অংশ নিন। বৃহস্পতিবার লোকসভায় এই প্রস্তাব দিয়েছেন প্রধানমন্ত্রী নরেন্দ্র মোদী। তিনি বলেন, ‘‘৮ মার্চ আন্তর্জাতিক নারী দিবস। আশা করি, ওই দিন সংসদ চলবে। ওই দিন শুধু মহিলা সাংসদেরা আলোচনায় অংশ নেবেন।’’ লোকসভায় প্রথমবার নির্বাচিত সদস্যদের বিশেষ সুযোগ দেওয়ার পক্ষেও সওয়াল করেছেন তিনি। প্রধানমন্ত্রীর প্রস্তাব, বছরের একটি-দু’টি অধিবেশনে একটি সপ্তাহকে নির্দিষ্ট করা হোক, সেই সপ্তাহে প্রথমবার নির্বাচিত সদস্যেরাই শুধু আলোচনায় অংশ নেবেন। তাঁর সরস মন্তব্য, ‘‘আমি প্রথমবার সংসদে এসেছি বলে এই প্রস্তাব দিচ্ছি, এমন নয়।’’
ভারতে গডসেকে পুজো কেন? প্রশ্ন করলেন রাজনাথ
মোহনদাস কর্মচন্দ গাঁধীর হত্যাকারী নাথুরাম গডসেকে ভারতে কেন পুজো করা হবে, রাজ্যসভায় বৃহস্পতিবার সে প্রশ্ন তুললেন কেন্দ্রীয় স্বরাষ্ট্রমন্ত্রী রাজনাথ সিংহ। সঙ্ঘ পরিবার এবং হিন্দুত্ববাদী বিভিন্ন সংগঠনের তরফে গডসেকে পুজো করার প্রবণতা এনডিএ ক্ষমতায় আসার পরই বেড়েছে। সেই প্রেক্ষিতে গডসে-আরাধনা থেকে কেন্দ্রের দূরত্ব বজায় রাখার চেষ্টা এই প্রথম দেখা গেল। তবে কেন্দ্রীয় মানবসম্পদ উন্নয়ন প্রতিমন্ত্রী রামশঙ্কর কঠেরিয়ার বিরুদ্ধে প্ররোচনামূলক মন্তব্যের অভিযোগ খারিজ করেন রাজনাথ। এদিন তিনি বলেন, ‘‘আমি রামশঙ্করের বক্তৃতার সিডি শুনেছি। অন্য আধিকারিকদেরও শুনিয়েছি। তিনি আপত্তিকর মন্তব্য করেননি। ধর্ম বা জাতির ভিত্তিতে দেশে বিভাজন তৈরি করে, এমন যে কোনও মন্তব্যের বিরোধী আমাদের সরকার।’’
রাজীব-খুনিদের মুক্তির সিদ্ধান্ত বিবেচনা
তামিলনাড়ু সরকারের তরফে রাজীব গাঁধীর হত্যাকারীদের মুক্তি দেওয়ার আবেদন কেন্দ্র বিবেচনা করে দেখছে বলে বৃহস্পতিবার জানালেন কেন্দ্রীয় স্বরাষ্ট্রমন্ত্রী রাজনাথ সিংহ। এ বিষয়ে সুপ্রিম কোর্টের নির্দেশই মানা হবে বলেও জানান তিনি। প্রসঙ্গত, শীর্ষ আদালত জানিয়েছিল, সাজাপ্রাপ্তেরা আবেদন না করলে তামিলনাড়ু সরকার স্বতঃপ্রণোদিত হয়ে রাজীবের খুনিদের মুক্তি দিতে পারে না। বৃহস্পতিবার রাজ্য সরকার কেন্দ্রকে জানায় যে অবশ্য জানান, সরকার যে সিদ্ধান্ত নেবে, তা-ই হবে।
কাশ্মীর সীমান্তে মিলল সুড়ঙ্গ
জম্মু ও কাশ্মীরের ভারত-পাকিস্তান সীমান্তে ৫০ ফুট লম্বা সুড়ঙ্গের সন্ধান পেল বিএসএফ। বৃহস্পতিবার সকালে কাশ্মীরের আর এস পুরা সীমান্তে টহল দেওয়ার সময় পাকিস্তনের দিক থেকে ভারতে আসার সুড়ঙ্গটি চোখে পড়ে বিএসএফে’র। এদিনই কিরণ সেক্টরে জঙ্গিরা অনুপ্রবেশের চেষ্টা করলে বিএসএফ গুলি চালায়। গুলির লড়াইয়ে মৃত্যু হয়েছে এক অনুপ্রবেশকারীর। আহত দুই জওয়ান।
তুষারযাত্রা

বৃহস্পতিবার সোনমার্গে পর্যটকদের ভিড়।—পিটিআই  
ঋণ মকুবের আর্জি সুখেন্দুর
রাষ্ট্রায়ত্ত ব্যাঙ্কগুলি যেভাবে‌ বাণিজ্যিক সংস্থাগুলির অনাদায়ী ঋণ মকুব করছে, সেভাবেই পশ্চিমবঙ্গের ঋণ মকুবের জন্য কেন্দ্রের কাছে আবেদন জানালেন তৃণমূল সাংসদ সুখেন্দুশেখর রায়। বৃহস্পতিবার রাজ্যসভায় তিনি জানান, ব্যাঙ্কগুলি প্রায় তিন লক্ষ কোটি টাকা অনাদায়ী ঋণ মকুব করেছে। তিনি বলেন, ‘‘সময় নষ্ট না করে তাড়াতাড়ি পশ্চিমবঙ্গের ঋণ পুনর্বিন্যাস করুক কেন্দ্র। ব্যাঙ্কগুলি যেভাবে বাণিজ্যিক সংস্থার ঋণ মকুব করেছে, সেই একই নীতিতে পশ্চিমবঙ্গেরও ঋণ মকুব এবং ঋণের পুনর্বিন্যাস করা হোক।’’
পিএফ-দাবি রাহুলের
কর্মচারী প্রভিডেন্ট ফান্ডের (ইপিএফ) টাকা করযোগ্য করার সিদ্ধান্ত প্রত্যাহারের জন্য প্রধানমন্ত্রী নরেন্দ্র মোদীকে আবেদন জানালেন কংগ্রেস সহ-সভাপতি রাহুল গাঁধী। বৃহস্পতিবার তিনি বলেন, ‘‘আমি প্রধানমন্ত্রীকে অনুরোধ করব, তিনি যেন ওই সিদ্ধান্ত প্রত্যাহারের কথা ঘোষণা করেন।’’ এপ্রিল থেকে ইপিএফে জমা পড়া তহবিলের ৬০ শতাংশ করযোগ্য করার প্রস্তাব ছিল বাজেটে।
ন্যানো কারখানার ধর্মঘট বেআইনি
সানন্দে টাটার ন্যানো কারখানার শ্রমিক ধর্মঘটকে বেআইনি বলে ঘোষণা করল গুজরাতের শ্রম দফতর। বৃহস্পতিবার শিল্প ট্রাইব্যুনালের কাছে সমস্যা সমাধানের উপায় জানতে চেয়ে চিঠি পাঠিয়েছে শ্রম দফতর। কারখানার ২৮ জন কর্মীকে সাসপেন্ড করার সিদ্ধান্ত পুনর্বিবেচনা করতে বলা হয়েছে। ধর্মঘট চলাকালীন তাঁদের বেতন দেওয়া উচিত কি না তা-ও জানতে চাওয়া হয়েছে।
রাহুলের শৌচালয়-আর্জি
লোকসভায় বিজেপি সাংসদদের কাছে তাঁকে শৌচালয়ে যেতে দেওয়ার আর্জি জানালেন কংগ্রেসের সহ-সভাপতি রাহুল গাঁধী। বুধবার লোকসভায় জেএনইউ-কাণ্ড, রোহিত ভেমুলার আত্মহত্যা-সহ একাধিক বিষয়ে সরকারের সমালোচনা করেন রাহুল। প্রত্যুত্তরে বিজেপি সাংসদ প্রহ্লাদ জোশী বলতে উঠলে রাহুলকে দেখা যায়, সভাকক্ষ থেকে বেরিয়ে যাচ্ছেন। বিজেপি সাংসদেরা সমস্বরে বলতে থাকেন, রাহুলের অন্যদের কথা শোনার ধৈর্য রাখা উচিত। সেইসময়ে রাহুল বলেন, ‘‘আমায় টয়লেটে তো যেতে দিন!’’ রাহুলের কথা শুনে হাসিতে ফেটে পড়েন সকলেই।
বন্দরের জমি উদ্ধারে উদ্যোগী কেন্দ্র
কলকাতা-সহ দেশের বিভিন্ন শহরে বন্দরের বেদখল জমি উদ্ধার করতে উদ্যোগী হচ্ছে কেন্দ্র। লোকসভায় এক প্রশ্নের উত্তরে বৃহস্পতিবার এই তথ্য জানিয়েছেন কেন্দ্রীয় জাহাজ মন্ত্রী নিতিন গডকড়ী। এদিন মন্ত্রী জানান, দখল এড়াতে বন্দরের জমি পাঁচিল দিয়ে ঘেরা, মানচিত্র নির্মাণ ইত্যাদি পদক্ষেপ করার কথা ভাবছে সরকার। প্রসঙ্গত, গত সেপ্টেম্বরে কলকাতা বন্দর কর্তৃপক্ষ তারাতলায় বেদখল জমি উদ্ধার করতে গেলে শ্রীকান্ত মোহতার প্রযোজনা সংস্থার ‘লেঠেলবাহিনী’ সরকারি কর্মচারী এবং সাংবাদিকদের মারধর করে। পরে অবশ্য জমিটি তারা ছেড়ে দিতে বাধ্য হয়।
প্রাণ খোলা

সংসদ ভবনের বাইরে সংসদ বিষয়কমন্ত্রী বেঙ্কাইয়া নায়ডুর সঙ্গে কংগ্রেস সাংসদ শশী তারুর। বৃহস্পতিবার পিটিআইয়ের তোলা ছবি।
অটিজম নিয়ে নয়া বিল সংসদে
সংসদের চলতি বাজেট অধিবেশনে প্রতিবন্ধকতা আইনে পরিবর্তন আনতে চলেছে কেন্দ্র। ডিসলেক্সিয়া এবং অটিজম-সহ বেশ কয়েকটি অসুখকে ওই আইনের আওতায় আনার জন্য নতুন বিল আনা হচ্ছে বলে বৃহস্পতিবার রাজ্যসভায় জানিয়েছেন কেন্দ্রীয় সামাজিক ন্যায়বিচার এবং ক্ষমতায়নমন্ত্রী থাবর চন্দ্র গেহলৌত। ওই অসুখগুলি এতদিন ওই আইনের আওতায় ছিল না। এর ফলে প্রতিবন্ধকতা আইনে মোট ১৯টি অসুখের উল্লেখ থাকবে।
ফের আদালতের তলব সলমনকে
অস্ত্র মামলায় আদালতে হাজিরা দেওয়ার নির্দেশ দেওয়া হল সলমন খানকে। বৃহস্পতিবার জোধপুরের মুখ্য বিচারবিভাগীয় ম্যাজিস্ট্রেটের আদালত অস্ত্র মামলায় অভিযুক্ত সলমনকে আগামী ১০ মার্চ আদালতে হাজিরা দিয়ে বয়ান নথিভুক্ত করার নির্দেশ দিয়েছে। ১৯৯৮ সালে জোধপুরে শ্যুটিং চলাকালীন কৃষ্ণসার হরিণ শিকারের অভিযোগ রয়েছে সলমনের বিরুদ্ধে।
জেএনইউয়ে কি আজ ‘আলিগড়’!
আজ, শুক্রবার জওহরলাল নেহরু বিশ্ববিদ্যালয়ে (জেএনইউ) হনসল মেটা পরিচালিত ছবি ‘আলিগড়’ দেখানো হতে পারে। সংবাদমাধ্যমকে হনসল বলেন, ‘‘জেএনইউয়ে আয়োজিত মানবাধিকার উৎসবে শুক্রবার আলিগড় দেখানো হবে।’’ প্রসঙ্গত, আলিগড় মুসলিম বিশ্ববিদ্যালয় থেকে সমকামিতার দায়ে বহিষ্কৃত এক শিক্ষকের জীবনী অবলম্বনে তৈরি হয়েছে ‘আলিগড়’। ছবিটি আলিগড়েই দেখাতে দেয়নি বিজেপি পরিচালিত পুরসভা।